Συνάντηση Ράις-Ταλάτ στο Στέητ Ντηπάρτμεντ
Οι ΗΠΑ υπερ προώθησης διακανονισμού υπό την αιγίδα του ΟΗΕ
Η υπουργός Εξωτερικών των ΗΠΑ, Κοντολίζα Ράις, συναντήθηκε την Παρασκευή στο Στέητ Ντηπάρτμεντ με τον ηγέτη των Τουρκοκυπρίων, Μεχμέτ Αλί Ταλάτ, στα πλαίσια των αμερικανικών προσπαθειών να μετριαστεί η απομόνωση της Τουρκοκυπριακής κοινότητας μετά το περσινό δημοψήφισμα επί του σχεδίου Αννάν. Η συνάντηση της κ. Ράις και του κ. Ταλάτ διήρκεσε μισή ώρα. Πριν την έναρξη των συζητήσεων, οι δύο αξιωματούχοι ποζάρισαν για τις εθιμοτυπικές φωτογραφίες, αλλά δεν προέβησαν σε κανένα σχόλιο. Μετά την συνάντηση του με την Αμερικανίδα υπουργό Εξωτερικών, ο κ. Ταλάτ χαρακτήρισε τις συνομιλίες παραγωγικές και πολύ εποικοδομητικές και δήλωσε ότι ζήτησε απ’ την κ. Ράις την συνέχιση των αμερικανικών προσπαθειών για την άρση της απομόνωση των Τουρκοκυπρίων. «Θέλουμε την επίλυση του Κυπριακού», δήλωσε ο κ. Ταλάτ. «Θέλουμε την επανένωση της Κύπρου, αλλά στο μεταξύ η άρση της απομόνωση μας θα οδηγήσει στην επανένωση, στην επίλυση του προβλήματος. Γι’ αυτό ζητήσαμε απ’ τις ΗΠΑ να συνεχίσουν την γραμμή που ακολουθούν, άρσης της απομόνωσης των Τουρκοκυπρίων και να ενθαρρύνουν περισσότερες χώρες και διεθνείς οργανισμούς να προβούν σε παρόμοιες ενέργειες», τόνισε ο Τουρκοκύπριος ηγέτης. Ο κ. Ταλάτ σημείωσε επίσης ότι το σχέδιο Αννάν «παραμένει στο τραπέζι» και ότι οι Τουρκοκύπριοι συνεχίζουν να το υποστηρίζουν. Από την πλευρά του ο εκπρόσωπος του Στέητ Ντηπάρτμεντ, Σων Μακόρμακ, δήλωσε, κατά την τακτική ενημέρωση τύπου, ότι η συνάντηση Ράις-Ταλάτ αντικατοπτρίζει την συνέχιση των αμερικανικών προσπαθειών για την, υπό την αιγίδα των ΗΕ, εξεύρεση ενός δίκαιου και βιώσιμου διακανονισμού του Κυπριακού προβλήματος. Η συνάντηση υπογραμμίζει επίσης, τόνισε ο κ. Μακόρμακ, την υποστήριξη των ΗΠΑ στις πολιτικές δυνάμεις στην Κύπρο που τάσσονται υπέρ της επίλυσης του προβλήματος και ότι η Αμερικανική πολιτική στοχεύει στην προώθηση της επανένωσης του νησιού με τον περιορισμό των οικονομικών ανισοτήτων μεταξύ Ελληνοκυπρίων και Τουρκοκυπρίων. Ήταν η πρώτη φορά που αμερικανός υπουργός Εξωτερικών δέχθηκε Τουρκοκύπριο ηγέτη για συνομιλίες στο Στέητ Ντηπάρτμεντ. Πέρυσι, ο τότε υπουργός Εξωτερικών των ΗΠΑ, Κόλιν Πάουελ, είχε συναντηθεί με τον κ. Ταλάτ στη Νέα Υόρκη. Επόμενος σταθμός του Τουρκοκύπριου ηγέτη θα είναι η Νέα Υόρκη, όπου τη Δευτέρα θα συναντηθεί με τον γ.γ. του ΟΗΕ, Κόφφι Αννάν.